Saak oor water vir Elandsfontein-myn sloer | Netwerk24
Deur Elvira Wood 25 Oktober 2019 12:23
Die Elandsfonteinmyn naby die Langebaanstrandmeer. Die pyltjies wys waar water in en uit gepomp word om rondom die mynbedrywighede herlei te word.Foto: Elvira Wood
Omgewingsbewustes wat bekommerd is oor die uitwerking wat die Elandsfontein-fosfaatmyn op die Langebaanstrandmeer gaan hê, gaan nóg langer moet wag vir nuus hieroor.
Dit volg nadat die appèlverhoor wat betref dié myn se watergebruikslisensie nou uitgestel is om op 11 tot 13 Desember aangehoor te word.
Die verhoor sou op 22 Oktober begin.
Dit is luidens 'n verklaring wat Kropz Donderdag uitgereik het.
Kropz ontken dat daar enige ongerymdhede was toe dié lisensie aan hom toegeken is.
Hy het reeds in 2017 'n afskrif van die watergebruiklisensie aan Netwerk24 verskaf.
Die West Coast Environmental Protection Association het appèl aangeteken nadat die hof voorheen beslis het dat die lisensie wél regmatig toegeken is.
Die mynperseel is bo op die Elandsfontein-akwifer geleë, 'n varswaterbron wat watertakke na die beskermde Langebaan-strandmeer het.
Teenstanders van die myn meen die moontlikheid is groot dat die strandmeer deur mynbedrywighede besoedel kan word.
Die myn is tans in 'n staat van bewaring en instandhouding. Die lae internasionale prys vir fosfaat asook veranderinge wat aan die mynontwerp gedoen moet word, is hoekom bedrywighede gestaak is.
Ian Harebottle, uitvoerende hoof van Kropz, sê Vrydag in 'n nuwe verklaring dat die maatskappy 'n memorandum van verstandhouding met die Russiese PhosAgro onderteken het waarvolgens die twee gaan kyk hoe hulle kan saamwerk om die Elandsfonteinmyn in bedryf te kan stel.
"Die sinergieë met PhosAgro sal Kropz toegang gee tot kundiges in alle stadiums van die verskaffingsketting; van eksplorasiewerk en uitvoerbaarheidstudies tot die konstruksie van myne, sowel as direk in die verkoopsmark," sê hy.
Kropz het dié ooreenkoms geteken gedurende die Rusland-Afrika-beraad wat dié week in Sotsji, Rusland, gehou word.